KOMISIJOS SPRENDIMAS
2006 m. balandžio 4 d.
iš dalies keičiantis Sprendimą 2004/450/EB dėl standartinių reikalavimų, taikomų paraiškoms dėl Bendrijos vykdomo USE likvidavimo, stebėsenos ir kontrolės programų finansavimo
(pranešta dokumentu Nr. C(2006) 1247)
(Tekstas svarbus EEE)
(2006/282/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 24 straipsnio 11 dalį,
kadangi:
(1)
Sprendime 90/424/EEB nustatomos procedūros, reglamentuojančios Bendrijos finansinę paramą, skirtą šiame sprendime nurodytoms gyvūnų ligų likvidavimo ir monitoringo programoms.
(2)
2004 m. balandžio 29 d. Komisijos sprendime 2004/450/EB, nustatančiame standartinius reikalavimus, taikomus paraiškoms dėl Bendrijos vykdomo gyvūnų ligų likvidavimo, stebėsenos ir kontrolės programų finansavimo (2), nurodoma informacija, kurią valstybės narės turi pateikti Komisijai teikiamose paraiškose.
(3)
Sprendimo 2004/450/EB III priede nustatomi standartiniai reikalavimai pateikiant užkrečiamosios spongiforminės encefalopatijos (USE) likvidavimo ir stebėsenos programas, bendrai finansuojamas Bendrijos. Šiame priede daromos nuorodos į tam tikras 2001 m. gegužės 22 d. Europos Parlamento ir Tarybos reglamento (EB) Nr. 999/2001, nustatančio tam tikrų užkrečiamosios spongiforminės encefalopatijos prevencijos, kontrolės ir likvidavimo taisykles (3), III ir VII priedų nuostatas.
(4)
Reglamento (EB) Nr. 999/2001 III ir VII priedai buvo iš dalies pakeisti Komisijos reglamentais (EB) Nr. 1492/2004 (4), (EB) Nr. 36/2005 (5) ir (EB) Nr. 214/2005 (6) Todėl, siekiant atsižvelgti į Reglamento (EB) Nr. 999/2001 III ir VII priedų pakeitimus, reikia atitinkamai iš dalies pakeisti Sprendimą 2004/450/EB.
(5)
Todėl reikėtų atitinkamai iš dalies pakeisti Sprendimą 2004/450/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/450/EB III priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. balandžio 4 d.